**ПОМИЛВАНЕТО ПРИ ТРАФИК НА ХОРА: КРИМИНОЛОГИЧЕН АНАЛИЗ НА СЛУЧАИТЕ НА МОЛИЛИ ЗА ПОМИЛВАНЕ ОСЪДЕНИ ЗА ТРАФИК НА ХОРА**

**Автор: Добромир Петров**

**Научен ръководител: доц.д-р Ива Пушкарова**

Съдържание:

1. Увод
2. Профил на извършителя
	1. Криминогенни фактори
		1. Семейна среда
		2. Образование
		3. Професионална квалификация
		4. Възраст
	2. Семейно положение
	3. Съдебно минало
	4. Личностни качества, дефицитни зони, риск от рецидив
		1. Личностни качества
		2. Дефицитни зони, риск от рецидив
3. Профил на жертвите
4. Механизми на трафикиране

4.1Случаи свързани със сексуална експлоатация/проституция

4.2 Случай на трафик на бременна жена

4.3 Случаи на осъдени за участие в организирани престъпни групи, създадени с цел да извършват престъпления по чл.280 от НК

1. Заключение
2. Библиография

1. **Увод**

Настоящето изследване е проведено от началото на месец февруари 2015 г. до края на месец август 2015г. То обхваща 18 случая на осъдени за трафик на хора и 4 случая на осъдени за участие в организирани престъпни групи, създадени с цел да извършват престъпления по чл.280 от НК, изпратили молби до Комисия по помилването при президента на Република България за помилване, в периода 2011-2015г. Еднаквостта на профилите на осъдените и користните подбуди да извършат тези престъпления позволяват създаването на обобщен профил на тези дейци. Превеждането на цели групи от хора без разрешение на надлежните органи на властта с користна цел се доближава до престъплението трафик на хора и в тези случаи самата правна квалификация на извършеното не е съществен криминологичен въпрос.

Основна цел на изследването е да създаде цялостен профил на извършителите на трафик на хора и на осъдените по чл.280 от НК, подали молби до Комисията, да проследи факторите, които са им повлияли в изграждане на този престъпен модел, характеризиращ се с грубо посегателство срещу личността. Изследването предлага качествен анализ на всичките 22 случая. Ключовите въпроси, на които търси отговор са защо тези хора се превръщат в престъпници, по какъв начин престъпният им модел ескалира в посегателство на личността, в тежки насилствени и експлоатационни престъпления. Анализирани са съдебните актове, проведените съдебни психиатрични и психологични експертизи, последващи експертни оценки на осъдените и справки за тяхното поведение и развитие в хода на изтърпяване на наказанието. Изследването проследява семейна среда на дейците, образование, професионална квалификация, възраст, семейно положение, съдебно минало, личностни качества, дефицитни зони, риск от рецидив. То разяснява механизма на извършените престъпления, произхода на престъпните модели, както и профила на жертвите.

Изводите от изследването биха били полезни за преценката на обществената опасност на дееца и деянието, за по-конкретно и качествено изясняване на мотивите на престъпленията и изводите за поправимост на извършителя.

1. **Профил на извършителите**
	1. **Криминогенни фактори**
		1. **Семейна среда**

Семейната среда е водещ фактор за развитието на всеки човек. Устойчивосттай предполага нормално израстване и формиране на трайна ценностна система. Взаимоотношенията в едно семейство играят изключително съществена роля в живота на едно дете. Те са първият образец на междуличностни отношения. На по-късен етап тези взаимоотношения като начин на общуване се пренасят в други житейски ситуации. Характерните особености на семейството се вкореняват в поведението на детето и създават модел за неговите по-нататъшни отношения с околните.

Проблемите в семейната среда, които могат да бъдат разгледани като част от криминогенните фактори, оформили противоправното поведение на осъдените молители за трафик на хора, са многобройни. Основните, имащи влияние върху държанието на молителите, когато са били деца, са липса на родителска грижа и внимание, дезинтересиране, непълни семейства, разведени родители, ниско културно и образователно ниво на родителите, финансови затруднения в семейството, противоправно поведение на родителите, насилствена криминализация или виктимизация, егоцентричност на родителите и т.н.

Семействата на дейците според изготвените справки от затворите притежават характеристики на така нареченото „рисково семейство”.По-често едно рисково семейство е подложено на негативно макросоциално въздействие от други категории семейства[[1]](#footnote-1). Детето израснало в рисково семейство развива характерни нарушения, които намират проявление при по-нататъшната му социализация, като загуба на интерес към образованието и труда, невъзможност за адаптация в друга среда, прояви на агресия и жестокост и др. Под тяхно влиянието, като микросоциална среда, те изграждат основните си преживявания за себе си, другите и света. Самото функциониране на семействата на осъдените има определяща роля при оформяне на поведението им. Определени белези на тези семейства имат функцията на криминогенни и виктимогенни рискови фактори, които не осигуряват на детето подкрепа, грижа и адекватни стимули за развитие[[2]](#footnote-2). Този вид среда пречи на нормалното социално израстване на детето и уврежда потенциала му за конструктивно социално вграждане. Когато средата е репресивна и те са принудително задържани в нея, например семействата им или затворите, осъдените молители се адаптират лесно, защото възпроизвеждат и имитират очаквано поведение, което се определя като неустойчиво. От посочените данни се откроява трудното им приспособяване именно към различни обстоятелства, те не съумяват да се адаптират към друга среда и в следствие на това бягат. Динамиката в поведението им зависи изцяло от външни фактори като изисквания, принуди, заплахи, рискове и т.н. При болшинството от молителите липсва идентичност в резултат на тези фактори. Тази липса е следствие и от тежко насилие от ранна възраст.

Според данните седем от изследваните лица са израснали всемейства, принадлежащи към малцинствени групи, които са сегрегирани по етнически, езиков или културен признак. Дискриминацията като фактор засилва действието на останалите фактори още повече. Самата дискриминация става социална доминанта. Тя се превръща в единствена възможност за функциониране. Наблюдава се непълноценно участие на осъдените в обществения живот. Дискриминацията засилва изолацията им от обществото, подпомага дефектната им социализация. Тя дава сериозно отражение в поведението на осъдените и се превръща във водещ фактор за отклонение от правния ред.

Според данните при десет от случаите осъдените са израснали в нестабилна семейна среда с разрушени взаимоотношения. „Всяко негативно състояние на семейството има незабавен отрицателен ефект върху детето. Колкото по-продължително е то, толкова по-голяма е вероятността да се прояви като криминогенен фактор, тъй като е предпоставка детето да потърси компенсиране на лишенията, понасяни в семейството, чрез отклонение от социалните норми.”[[3]](#footnote-3).Факторите, влияещи в конкретните случаи на осъдените молители, са неглежирането на потребности и ценности, недостиг на емоционална близост и родителска грижа, недостатъчно внимание и недостатъчно общуване между родители и деца. От тук са предизвикани емоционална недоразвитост в децата, липса на отговорност и съчувствие към другите и инфантилност на личността. Липсата на контрол, правилно и рационално възпитание, добре изградени взаимоотношения с родителите са само малка част от обстоятелствата, които насочват осъдените към следване на асоциален модел на поведение.Израстването внездравословна семейна среда е основна предпоставка за отклонения от социалния ред на страната.

В същото време, видно от справките, изготвени от пенитенциарните служители в местата за лишаване от свобода, част от молителите са израснали в „традиционни български семейства”. Според характеристиките им именно тези дейци са се развивали под умерен родителски контрол, възпитавани са по-отстъпчиво, в уважение към по-възрастните, като в ценностната им система доминират семейно-битови ценности. „В стремежа на тези родители да възпитат детето по определен начин се използват неправилни методи за възпитателно въздействие и свързаните с тях видове „лъжлив” родителски авторитет-свръхизисквания на родителите, ограничаване на свободата и детската самостоятелност, недоверие, изолиране на децата от техните връстници, неправилно прилагане на методите за стимулиране и наказание, надценяване на детските възможности, липса или недостиг на контрол, високомерно и подигравателно отношение и други.”[[4]](#footnote-4). „Традиционните български семейства” търпят промени, изменят вътрешната система на власт и подчинение, ролите и функциите на членовете, видът на самите взаимоотношения. В основата на патриархалното семейство доминира авторитарността. Детската самостоятелност и индивидуалност е ограничена. Най-често родителите прилагат непоследователни стратегии при възпитанието на детето и от тук се пораждат отрицателни отклонения в поведението му. Примери за отрицателно отклонение при тези молители е възприятието им относно полагането на грижи, което обвързват изцяло с парично подпомагане и формирането на трайни користни цели, които бихме могли да проследим по-нататък в изследването. В тези случаи стремежът на родителите да моделират децата си съобразно собствените си представи и идеали в обществеото отново има негативен ефект върху по-нататъшната социализация на децата.

* + 1. **Образование/училищна среда**

Училището е среда за ранна социализация. То е „наравно със семейството в процеса на социализацията на личността и нравственото възпитание на децата, а учителите са вторите по важност авторитети”[[5]](#footnote-5). Съществуват множество проблеми в училищната среда, които могат да бъдат част от факторите, подтикващи децата към извършване на противоправни деяния- трудности в адаптирането към средата, омаловажаване на усилията им, налагане на наказания, негативни взаимоотношения с родителите, неразбирателство със съучениците, трудности в усвояването и т.н. Училищната среда би могла да бъде коректив на семейната среда, да спомага за решаването на конфликти, да следи поведението на родителите. Самият училищен клас е една микросоциална общност със собствена структура, от която осъдените са откъснати и изолирани. Семействата на осъдените подкрепят модела на недоверие към околните, което води до неспособност за училищна социализация и ранно отпадане от училище. Често неглижирането на децата и откъсването им от училище в ранна възраст води до емоционално и поведенческо разстройство, нарушена е възможността им да се вградят в обществото и да се социализират правилно.

Според данните за образование на осъдените един е със завършен трети клас, един със завършен пети клас, двама са с начално образование, десет с основно и осем със средно.

Началното и основно образование полагат основата в уменията на всеки човек да се развива, да продължи да учи, да влага придобитите знания в социалните си практики. Формирането на една социално интелигентна личност е процес, изискващ по-висока степен на образованост. Формално един завършен клас не дава необходимите знания за „функционална” грамотност.

 Болшинството от осъдени за трафик на хора са с ниска степен на образование, което неминуемо е оказало влияние при самото им развитие като цяло. Ниското образование подкрепя примитивност в житейските цели. Осъдените могат да станат егоцентрични и користни, тъй като им липсва разгърната душевна способност за по-висши преживявания. Ниското образование води до сериозни проблеми в реализацията на човек, на по-късен етап от неговия живот. Според справките от затворите тези дейци имат дефицитни зони именно при начина им на възприятие за света и пряко при уменията им да мислят.

Видно от справките, неблагоприятното семейно и образователно развитие на извършителите уврежда емоционалната им интелигентност и ги прави неспособни да се свързват с други хора по конструктивен и равнопоставен начин. Нарушената им вградимост в обществото, откъсването им от училищната среда води и до липса на устойчиви трудови навици и професия. Ниското им образование е сериозен фактор, влияещ върху социалните им умения и личностов ресурс, които насочват към следване на престъпно поведение.

* + 1. **Професионална квалификация**

Съгласно данните за молителите 50 % от тях нямат професионална квалификация изобщо. Осталите 50 % заявяват, че са били трудово заети. Част от тях са полагали нискоквалифициран труд със случаен характер. Останалите са упражнявали най-различни професии, сред които шофьор, готвач, машинист, автомонтьор, фризьор и т.н. Този вид професии представляват занаятчийска дейност, предимно с физически характер, и не изискват висока образователна степен.

Липсата на трудови навици при дейците без професионална квалификация е аналог на неспособността им да се обучават заедно с други деца. Както училищната среда свързва хората помежду им, изгражда всекидневни взаимоотношения, така и трудът ги обвързва по сходен начин. Тези молители нямат способност да полагат грижа за другите, не само да работят с тях. Тези хора са затворени в себе си, самотни, лишени от самочувствие и идентичност. Водят се от неосъзнат опит, без да са критични нито към това, в което са възпитани, нито към това, което вършат. В трудовата си реализация те са посредствени, липсва им стремеж към развитие, амбиция, професионално любопитство.

Липсата на трудови навици при 50% от осъдените се изразява и в дейността им в затвора. Затворническата среда е микросоциална общност, в която всеки има определена роля. Трудът е връзката с останалите хора. Много от молителите отказват да полагат труд, става им безинтересно и не се ангажират с нищо конкретно повреме на престоя си в затвора.

Отсъствието на квалификация оказва значително въздействие върху начина им на живот. Проблемът не бива да се търси само в растящата безработица в страната. Нещата са твърде комплексни и има прекалено много фактори, формиращи това нехайство, прераснало в извършване на множество правонарушения. Очевидно е, че държавните политики за разширяване на заетостта не дават желаните резултати. Тези хора са типичен пример за грешките и пропуските на системата. Самата държава за тях не представлява нещо, което би им помогнало да уредят живота си по-нормален път и от тук те са избрали живот на престъпник.

* + 1. **Възраст**

Изчислена средната възраст на осъдените молители е 39 години. Средната стойност на възрастта при лицата от женски пол е 44 години, докато при мъжете е 38 години. Най-младият осъден за трафик е момче на 17 години, но при него случаят е свързан с незаконно преминаване на граница с цел имиграция. Най-възрастното лице от мъжки пол, извършило трафик на хора, е на 62 години, осъдено за набиране, превозване и извеждане през граница на групи граждани от Молдова. При жените най-младата осъдена е на 38 години, а най-възрастната -- на 51 години.

От данните става ясно, че възрастта на извършителите е разнородна, но все пак голяма част от тях са над 30 годишна възраст. Те са намират в активна зряла възраст с трайно оформени житейски стратегии, които рано се стабилизират.

* 1. **Семеен статус**

Семейното положение на осъдените молители е разнородно. Единадесет от тях са семейни, седем от тях са с разрушено семейство, а останалите четирима са без семейство (графика 1.).

 При сравнение между семейната среда, в която са израснали осъдените, и сегашното им семейно положение, веднага проличават приликите между семействата, в които са формирани като деца, и тези, в които те самите са родители или партньори. Молители възпроизвеждат моделите, в които всъщност са били изградени като личности.

Според справките дейците със семейства са израснали най-често в „традиционни български семейства”, с доминиращи семейно-битови ценности, възпитавани в уважение към по-възрастните и разбирателство. Тези молители твърдят, че са полагали и грижа за своите родители, като са ги подпомагали финансово още от юноши.В действителност тези семейства са само привидно основани на традиционни патриархални ценности. Последните са формално възприети и служат за прикриване на практики на подчинение и експлоатация на по-слабите членове, чиито връзки с по-възрастните са основани на привилегировано положение на по-възрастните и изискването по-слабите да ги обслужват и издържат.Така е формирана и интегрирана представата на извършителите, че користта и експлоатацията управляват междуличностните отношения, която е основополагаща за израстването на мотивацията на престъпния трафик. Користните цели като житейска целна осъдените са формирани още от ранното им юношество.

При осъдените с разрушени бракове се наблюдават тежко дисфункционални семейства на произход. Първо, семействата, в които са растяли като деца, са непълни, като липсва основно мъжки модел на подражание.Второ, тези семейства са ниско културни,с разрушени взаимоотношения, недостиг на емоционална близост и родителска грижа, които ефекти са резултат на социална изолация, основана на дискриминация по етнически и социален признак.

Неблагоприятната семейна среда исвързаното с нея ранното отпадане от училище предполагат социална изолация на молителите още от детските им години. Тази изолация задълбочава безалтернативността на семейния модел и пречи на дееца да формира критичност или различни стратегии за справяне. Всичко това задълбочава и социалната изолация на неговото семейство и деца.

Почти всеки молител има деца, с които почти не контактува. Родителството би могло да се опише като липса на реална връзка с тях, независимо дали ги пренебрегват, отхвърлят, насилват и т.н. Болшинството от дейци не се интересува от децата си, а отношението към тях носи белезите на безразличие, досада, раздразнение, безотговорност или очакване детето някак да послужи за подобряване на материалното благополучие на родителя. Пренебрегването на децата е индикатор за липса на емоционална и социална зрялост у молителите.

В същото време в молбите си за помилване и пред съда осъдените изтъкват желанието си да полагат грижи за децата си, с оглед на което търсят облекчаване на наказателната репресия. Тази заявка се разминава коренно с посочените данни. Дейците изтъкват невъзможността на близките си да отглеждат децата им, заради тежкото финансово положение, и собствената си значимост за издръжката и оцеляването на семейството. Видно от молбите им, полагането на грижи за близките си те основно обвързват с идеи за финансово, а не емоционално подпомагане. Дори когато молителите се позовават на изключителни семейни обстоятелства, които привидно нямат имуществен характер, зад тях стои внушението, че тези обстоятелства застрашават финансово семейството - липса на друг родител на децата, болни или възрастни неработоспособни родители, безработица на членовете на семейството и т.н.

Изтъкването на описаните обстоятелства, дори когато те действително съществуват, не очертават автентична загриженост. В миналото извършителите не са проявявали никаква грижа към семействата си, чието неблагоприятно положение се дължи изцяло или частично на поведението на самия молител преди или между осъжданията му. Влиянието му върху другите членове на семейството е криминогенно – той възпитава децата си в извършване на престъпления или толерантност към тях, упражнява насилие, експлоатира или пренебрегва тях и останалите по-слаби свои близки. Изложенията в молбите са формални, повърхностни, самосъжалителни и очертават непознаване на реалното състояние на семейството, дори когато то действително не е добро, както и реалните потребности на неговите членове, често свързани с благоприятно отражение на временното отсъствие на молителя от него. В никой от случаите по преписките не са установени данни, че присъствието на молителя в семейството му би могло да има положителен ефект върху него.Осъдените обаче са наясно, че грижата за уязвими и страдащи е социално желателно поведение, което се поощрява и неискрено се позовават на такива семейни потребности, за да манипулират чуждата съпричастност. Този механизъм на злоупотреба с чуждото състрадание може да бъде разглеждан като проявна форма на модели на емоционално насилие, чрез които молителите функционират.

* 1. **Съдебно минало**

Осъдените молители за трафик на хора преминават най-често през извършване на множество престъпления от друг вид, преди да извършат самия трафик на хора. Само четирима от тяхса с чисто съдебно минало. Средната възраст, на която започват да престъпна дейност, е около 20 години (млади пълнолетни). Тази възраст се приема от психолозите като житейска граница, отвъд която започва социалната самостоятелност на индивида.

|  |
| --- |
| Таблица 1, Минали осъждания |
| Осъдени | Минали осъждания | Наказания |
| Н.Н | -кражба чл.252 НК 1984г. -кражба 1987г.- чл.196 НК, -хомосексуални действия- 1989 г. – чл.157 НК | - 4г. л. от св-1 г. и 6м. л.от св.-2 г. и 2м. л.от св. |
| Р.Х. | -кражба –чл. 252, ал.1, пр.1 НК, 1996г.-опит да премине границата без разрешение; чл.279, ал.1 НК-противозаконно използване на официален документ с цел да заблуди длъжностно лице- чл.318 НК | - общо наказание от 1г. и 3 м л. от св. И глоба от 5000 лв. |
| И.И. | -През 2008г. по чл. 304, ал.1, пр.3 – даване на подкуп е наложено наказание пробация.-По чл. 159а, ал.2, т. 6 – набиране и транспортиране на лице с цел да бъде използвано за развратни действия -По чл. 343в, ал.2 – 6м. л. св. за управление на МПС без съответното свидетелство, след вече наложена административна санкция, сключено е споразумение | - пробацияОбщо наказание 3г. л. св и 10 хил. Глоба |
| М.Б. | -осъждан четири пъти за управление на МПС без съответното свидетелство за правоуправление в периода 2010-2012 г., след като е бил наказван и по административен ред- чл.343в | - 6 м. л. от св. Изтърпяно в периода 31.10.2012-30.04.2013 |
| Х.У. | - Осъден през 2011 г. за престъпление по чл. 308, ал. 2 НК, извършено през август 2007 г | -6м. л.св. с 3г. изпитателен срок |
| Б.Щ. | - През 1999г.- не е посочен вида на престъплението - През 2005г. - чл. 196 НК – кражба при условията на опасен рецидив- През 2005г. - чл. 216 НК – унищожаване и повреждане на чужда вещ - През 2010г. – чл. 270 НК – противозаконно възпрепятстване орган на властта  | - 1 година л.с.- 3 месеца л.с.- глоба /чл. 78а НК/– глоба |
| Д.О. | - осъждан многократно за кражби и грабежи | Няма информация |
| Д.Л. | - чл. 346 НК- осъждан многократно в периода 1979-2000 г. – три пъти за отнемане на МПС, два пъти за кражба по чл. 195 и чл.196 НК два пъти за влизане с взлом по чл.170 НК, за отклонение от военна служба по чл. 381 НК, за бягство от затвора по чл.297 НК- чл.144, 170, 272 от НК- 1985 г. осъден за закана, влизане с взлом и самоволно напускане на населено място-чл. 152 и 325 от НК- 1988 г. за изнасилване и хулиганство- чл.152, 170, 199, ал.1, т. 4 от НК за изнасилване, влизане с взлом и грабеж | Няма информация |
| А.М. | -осъждан многократно по чл.194 НК- 6 пъти за кражби- телесна повреда по чл.131 НК- два пъти за отклонение от военна служба по чл.381 НК- бягство от затвора по чл.297 ал.1 НК-3 пъти за управление на МПС в срока на изтърпяване на наказанието лишаване от право да управлява МПС и за използване на документ с невярно съдържание с цел получаване на неследваща се парична облага от държавния бюджет по чл.256 НК | - налагано му е л. св. в различни размери |
| Ф.Х. | -два пъти за кражби  | – изтърпява ефективно наказание в размер на 5 месеца |
| Р.П. | - 2000г. по НОХД 987/1999г. – две престъпления по чл. 343б, ал.1 НК- 2011г. по НОХД 482/2001г. – престъпление по чл.343б, ал.2 НК - 2005г. по НОХД 2224/2004г. – престъпление по чл. 206, ал.6, т.1 НК - 2007г. по НОХД 2260/2007г. – престъпление по чл. 142а, ал.4 НК - 2009г. по НОХД 2523/2006г. – престъпление по чл. 155, ал. 1 НК  |  – за първото деяние е приложен чл.78а НК, а за второто 6 месеца условно с 3 г. изпитателен срок и лишаване от правоуправление за срок от 15 месеца.– наложеното наказание е глоба в размер на 1000 лв. и лишаване от правоуправление за срок от1г. 8м.-6 м, условно с 3г. изпитателен срок-1г. и 2м. л. от св.- 8м. л. от св. |
| А.К. | -за престъпление по чл.159а, ал.2 т.1 във връзка с ал.1 от, в чийто изпитателен срок подсъдимият е извършил новото престъпление | - 3г. л. от св и глоба в размер на 3000 лв. |
| М.З. | - Осъждан - привилегирована кражба по л. 197 - трафик на хора  | -1 г. условно, реабилитиран-глоба2 г л. св условно и глоба |
| Г.Г. | -15 минали осъждания за многобройни кражби;- незаконно преминаване на границата- шофиране в нетрезво състояние | - няма информация |
| А.М. | - Чл.279 НК – На 23.01.2013 г. влязъл в страната през границата с Република Турция, без разрешение от съответните органи на властта, в съучастие с пълнолетно лице, също афганистанец. Двамата били скрити в турски камион, където били открити от българските власти. Без документ за самоличност. | -4 м. л. св., като изпълнението е отложено за срок от 2 г. Впоследствие е активирано и изтърпяно в срока: 17.05.2013 – 11.09.2013 г. |
| И.С. | - осъждан през 1989 г. на основание чл.256, ал.1, чл.20, ал.2, чл.18, ал.1, чл.54 от НК; - осъден през 1993 г.чл.148, ал.2, вр. ал.1, т.3, чл. 147, ал.1, чл.20, ал.2, чл.54 от НК; - чл.196, ал.1, т.1, вр. чл.194, ал.1 от НК 2007 година; | - 4 г. и 6 месеца лишаване от свобода-7 месеца лишаване от свобода-10 месеца лишаване от свобода |
| Д.Д | - Осъждан е 3 пъти за: транспортно престъпление (чл. 343, ал. 1 НК) -причиняване на средна телесна повреда (чл. 129, ал. 2 НК) -унищожаване/повреждане на чуждо имущество (чл. 216, ал. 1 НК)  | -глоба-пробация-пробация |
| С.С | Чисто съдебно минало |  |
| Б.Ц. | Чисто съдебно минало |  |
| И.Ш. | Чисто съдебно минало |  |
| Т.А. | Чисто съдебно минало |  |
| В.Т. | -съучастник в престъпление, като умишлено е улеснил съучастника си да извърши сделка за закупуване на недвижими имоти, чрез използване на подставено лице с парични средства в размер на 500000 лв., за които се знае, че са придобити по незаконен начин;-подбуждал друго лице и неустановени по делото лица с чужда националност към убийството на прокурор, лице от състава на МВР и адвокат, по повод изпълнението на службата им | - няма информация |

Най-често престъпния си живот започват с извършване на множество кражби или управление на моторно превозно средство без съответното свидетелство (таблица 1, Минали осъждания). Това са обичайни престъпления на дезадаптация, насочващи към конфликтно социално функциониране, основано на незачитане на норми. В по-редки случаи като първо престъпление е извършена някаква агресивна проява -- влизане взлом, нанасяне на телесна повреда и т.н.

В последствие осъдените молители продължават да осъществяват много по-тежки престъпления, насочени срещу личността. Такива санасилствени хомосексуални действия, множество изнасилвания, хулиганство, грабежи с нанасяне на тежки телесни повреди. Най-често самият трафик на хора е предхождан от изнасилвания. Първите престъпления са чисто користни, но последвалите стават освен користни и насилствени.Това развитие очертават ескалация на престъпния модел и е в основата на проявлението на експлоатационната цел, типична за ттафика – тя обединява едновременно насилие срещу личността на трафикирания и стремеж той да бъде използван за материално облагодетелстване на трафиканта.

Разнообразните криминалнидеяния формират ощетраен престъпен модел. След толкова наложени наказания, включително многократно лишаване от свобода, би било логично да се търси отговор на въпроса защо осъдените не са се поправили.Отговорът на този въпрос се съдържа в голямата устойчивост на експлоатационната нагласа, след като възникне. Видно от анализа до момента, тя се изгражда като житейска стратегия, дълбоко вкоренена в личната история, опит, ценностна система и характер, многократно проверена и потвърдена в социалната микросреда, в която деецът е формиран и която поощрява разнообразни форми на користно насилие. Трафикът е престъпление, което се отключва относително късно, когато деецът има и предходен криминален опит. Поради тези обстоятелства експлоатационната мотивация почти не може да бъде отстранена от мирогледа на осъдения. Наказанието по-трудно може да постигне поправителната си цел, поради което налагането му е по-реалистично да постигне временни превантивни ефекти. Деецът със сигурност няма да може да рецидивира по време на лишаването си от свобода, а достатъчно дълго наказание би могло да има предупредителен ефект върху него, ако вече не е свикнал с условията в затвор. За съжаление, в повечето случаи трафикантите вече имат солиден пенитенциарен опит и наказанието за трафик на хора няма какво да добави към него, което да създаде достатъчно устойчиви задръжки срещу рецидив. Предишните наказания не са дали своя положителен ефект и по никакъв начин не са спомогнали да променят престъпния им начин на живот., не са способствали за създаване на необходимите задръжки. От страна на пенитенциарните служители работата с престъпните дейци започва на по-късен етап. Корекционният процес следва да бъде особено целенасочен и взискателен.

И все пак, по-тежки и продължителни наказания за трафик на хора оказват благотворно въздействие не толкова върху възгледите на самия трафикант, колкото облекчават възстановяването на жертвите, тъй като им осигуряват продължителното отсъствие на дееца. Известно е, че сигурността на жертвата, че за определен период от време насилникът няма да може да я достигне, е необходимо условие за преодоляване на травмата от престъплението.

* 1. **Личностни качества/дефицитни зони/риск от рецидив**
		1. **Личностни качества**

Според изготвените характеристики на осъдените от затворите, при единадесет от случаите са наблюдават личностни качества като манипулативност, мнителност, прикритост и егоцентричност. При шестима от молителите се установява завишена самооценка, на основата на която тетърсят да доминират. Хитростта, придружена с преследване на користни цели, е често срещана при осъдените за трафик на хора. Харизмата е качество, което им е присъщо, като чрез нея много от тях привличат жертвите си. Присъща за ценностната им система е още меркантилност и пресметливост.

Поведението на извършителите условно може да бъде разделено на интровертен и екстровертен тип. При осъдените с интровертно поведение се наблюдава ориентираност навътре, те избягват общуването с хора, некомуникативни са. Често тези хора са трудни за разгадаване. При молителите с екстровертно поведение се наблюдава отвореност към хора, висока степен на комуникативност. Тези осъдени са социален тип хора.

Поведението на осъдените в затворническата среда насочва към психотравма[[6]](#footnote-6), проявила се в семейната среда, която пряко е засегнала по-нататъшното нормално психично функциониране или се е появила от някакво ранносъбитие, коетов повечето случаине е известно, но произходът му в насилие и депривация може надеждно да се предположи. Самото поведение на осъдените насочва непротиворечивокъм такова заключение.

Типично за лицата, осъдени за трафик на хора, е трудното овладяване на емоции. Оттук се открива отново връзката със семейната среда, в която са израснали при недостиг на емоционална близост и адекватна родителска грижа. Характерно за тях е да бъдат враждебно настроени към околните заради дефектната си социализация още от ранна възраст.

 Обикновено осъдените са склонни да омаловажават деянията си и да не признават вината си за извършените престъпления. Малка част от тях осъзнават вината си и имат желание да се поправят. При четиринадесет от тях няма наложени наказания, повреме на престоя им в затвора. При останалите има наложени наказания за различни нарушения, най-често са дисциплинарни наказания за неспазване на реда.

* + 1. **Дефицитни зони, риск от рецидив**

Що се отнася до дефицитните зони в десет от случаите те са свързани с отношението към правонарушението. При почти всички осъдени, като дефицитни зони са отчетени начинът им на живот, умението им за мислене, обкръжение. Други дефицити имат спрямо образование и обучение, трудова заетост. Наблюдава се липса на изградени представи за това, кое е редно и кое не, нямат изградени морални рамки и зряла и практическа стратегия за справяне с проблемите. Осъдените за трафик на хора са склонни да действат без да обмислят последствията. Неадекватната лична самооценка е често срещана.

При оценката на риска от рецидив преобладаващите оценки са със средни стойности ( 11 осъдени молители), а с висок риск от рецидив са петима осъдени. Съответно с нисък риск от рецидив са четирима, а на двама не е изготвена изобщо оценка(Графика 2, Риск от рецидив).

Осъдените са личности с трайно установен престъпен модел на поведение. При осемнадесет от тях има богато съдебно минало, характерно с разнообразие на засяганите обществени отношения, което постепенно ескалира в тежки насилствени и експлоатационни престъпления. Самата експлоатационна нагласа на тези молители трудно би се коригирала. Те не правят усилия да преосмислят поведението си, не съдействат за преодоляване на дефицитните си зони, липсва им критичност към извършеното. Желанието им за корекция е чисто формално. Обикновено те пренебрегват установения правов ред в страната и не притежават респект към правораздавателната система. Осъдените са резистентни към корекционния процес и представляват неприемливо висок устойчив риск от вреда за обществото.

1. **Профил на жертвите**

При осемнадесет от случаите пострадалите от трафик са лица от женски пол. Осъдените молители са набирали, транспортирали и превеждали през граница лица от женски пол с цел да бъдат използвани за развратни действия.

При шест от случаите става въпрос за трафик на непълнолетни и малолетни момичета. В останалите случаи жертвите са на възраст между 18-30 години. Възрастовият профил на потърпевшите е от 15-30 години. Жертвите най-често са безработни и без доходи, с ниско образование и произхождащи от проблемни семейства. Повечето от жертвите са необвързани или във фактическа раздяла с бившите си партньори. Жертвите с деца често са самотни майки, което ги прави особено уязвими и лесно внушаеми. Данните за семейната история на жените въвлечени в трафик са оскъдни, но може да се направи обосновано предположение, че са израснали в в нестабилна семейна среда, с евентуални форми на насилие, което се доближава до семейната среда, в която са израснали болшинството от осъдените молители. Често жертвите имат предишен опит с насилие.

От данните за това, как са се запознали жертвите и осъдените става ясно, че те са формирани в една и съща среда. Изграждането им като личности е протекло в едни и същи условия и за това деецът лесно достига до потърпевшите, а те по-лесно склоняват да му съдействат. Жертвите и дейците са близки по житейски опит, начин на мислене, стереотип и т.н. Самите извършители на трафик се чувстват сигурни с такива жертви, много по-лесно им е да ги манипулират, контролират и експлоатират, без да срещат съпротива.Жертви и извършители, произхождайки от един и същ тип „проблемни семейства“, са били формирани като личности под влиянието на сходни рискови фактори, които в едните случаи са се оказали криминогенни за личността, а в другите – виктимогенни.

1. **Механизми на трафикиране на хора**

Сред анализираните 22 случая17 са свързани със сексуална експлоатация (проституция), 4 случая на осъдени за участие в организирани престъпни групи, създадени с цел да извършват престъпления по чл.280 от НК. и един специфичен случай на трафик на бременна жена, с цел продажба на бебето й в Гърция.

* 1. **Случаи свързани със сексуална експлоатация/проституция**

**В групата на седемнадесетте случая основните механизми за въвличане в трафик са принуда и манипулация.** Дейците упражняват натиск чрез сила и заплахи спрямо жертвите- най-често непълнолетни момичета и млади жени. Поради обстоятелството, че самият механизъм за въвличане минава през насилие, пострадалите развиват ясно изразено усещане за беззащитност и безсилие. Жертвите вярват в реалистичността на всички заплахи, отправени от осъдените, вкл. за нанасяне на телесни повреди, блудствени действия и съвкупление с тях, посегателство над децата и семействата им, дори когато трафикантът няма обективна възможност да навреди на тези близки.

При такива обстоятелства през 1998 година, в резултат на употреба на сила и заплахи, един от изследваните осъдени се съвкупил с ненавършило 16 години момиче. Деецът й предложил да пият кафе заедно, но след отказ от нейна страна, я хванал за ръката и я отвел в близкото кафене. В последствие успял да я заведе до жилище на негова позната. Там я принудил да се съблече, като се заканил, че ще я продаде като проститутка и ще извика свой приятел да я изнасили.[[7]](#footnote-7) В периода септември 2000 г.- февруари 2001 г. същият свождал и лице от женски пол, ненавършило 18 години, към проституция, блудствени действия и съвкупление[[8]](#footnote-8). Осъденият използвал отново психическо и физическо насилие и спрямо други две момичета, за да ги принуди към интимност с него. След известно време започнал да ги предлага, води и използва за задоволяване на половите желания на трети лица по двойки или в групи. Въпреки несъгласието им, момичетата осъществявали многобройни полови актове с осъдения и третите лица.

В тази група са и престъпленията на39-годишен мъж, който през месец октомври 2003 г. в съучастие, като съизвършител набрал и транспортирал през ГКПП „Калотина“ до гр. Виена, Австрия, лице от женски пол, с цел същото да бъде използвано за развратни действия, независимо от волята й, като деянието е извършено чрез даване и обещание за облаги[[9]](#footnote-9). През февруари месец 2004 г. в съучастие, като съизвършител транспортирал от гр. Виена, Австрия до гр. Торина, Италия същото лице от женски пол, с цел то да бъде използвано за развратни действия, като деянието е извършено чрез използване на принуда.[[10]](#footnote-10) През март месец 2004 г. отново в съучастие, като съизвършител набрал и транспортирал през ГКПП „Калотина“ до гр. Виена, Австрия, друго лице от женски пол, с цел същото да бъде използвано за развратни действия, независимо от волята й, като деянието е извършено чрез даване и обещание на облаги. На 02.02.2005 г. в съучастие, като съизвършител набрал и транспортирал от гр. Стара Загора до гр. Пазарджик трето лице от женски пол, с цел същото да бъде използвано за развратни действия, независимо от волята й.[[11]](#footnote-11)

Подобен е и случаят на 36-годишен молител, осъден за склоняване към проституция на четири пълнолетни жени против волята им в периода 1.10.2007г- 13.07.2010 г. Той наемал и задържал насила жените, за да предоставят сексуални услуги. Спрямо жертвите си използвал измама, насилие, заплахи или принуда под различна форма. Престъплението е извършено като съучастие в дейността на престъпна организация, като виновното лице е действало в качеството на отговорник или наето лице. Осъденият е злоупотребил с особено уязвимото положение на жертвата, поради нейното незаконно или временно административно положение, многократно е налагал тормоз върху една от жените, знаейки или би трябвало да знае, че ще засегне със своето поведение спокойствието на това лице.[[12]](#footnote-12) Деецът е осъден и по чл.253, ал.4 във вр. с ал.3, т.1 и т.2, като лицето е прикривало произхода, мястото, разположението, движението или собствеността на паричните средства, придобити в резултат на предишното престъпление[[13]](#footnote-13)

**Част от осъдените примамват жертвите си чрез обещания за добри доходи и работа в чужбина**, най-често като сервитьорки, барманки, камериерки. Според изследваните данни има и жени, които са се съгласили доброволно да предлагат сексуални услуги в замяна на получаване на парични средства.

Например в периода от неустановена дата през лятото на 2005 г. до 10.02.2006 г. на територията на град Петрич, молител е склонявал лице от женски пол към проституция, като й разяснявал кога и къде да проституира, осигурявал клиенти, уговарял цените на предоставените сексуални услуги. Престъплението е извършено с користна цел, а именно получаване на част от платените парични суми за предоставените сексуални услуги. Жената се запознала с дееца, който бил известен с това, че се занимава с предоставяне на момичета на различни клиенти за извършване на сексуални услуги. Извършителят предложил на жената да започне да работи за него, като постигат уговорка той да й намира клиенти, да я пази, да й се обажда при търсене от страна на клиентите, а в замяна да делят заработените средства наполовина. В последствие жената започва връзка с мъж, който сигнализира полицейските органи в Петрич за случващото се[[14]](#footnote-14).

Лице от женски пол на 38 години в продължителен период от време проституирало в различни европейски държави- Италия, Франция, Германия. Осъдената използвала контактите си в тези среди, за да транспортира и подпомогне свои познати жени за извършване на развратни дейности. През месец януари 2004 година в съизвършителство с друго лице от женски пол, с користна цел са склонили, чрез убеждаване и обещаване за получаване на материална облага, към проституция жена. Месец по-късно независимо от съгласието на потърпевшата, са я транспортирали и превели през границата на страната ГКПП Калотина, с цел да бъде използвана за развратни действия в страни от ЕС, като отново са й обещали получаване на финансови облаги. През юли месец на 2004 година в Испания и Франция осъдената скрива личните документи на жертвата, за да продължи да набавя облаги за себе си и да причини вреда на жертвата. През август същата година отново в съизвършителство подсъдимата склонява друга жена към проституция чрез обещаване на парични средства. Жената е транспортирана и преведена през ГКПП Калотина, независимо от съгласието й, с цел да бъда използвана за развратни действия във Франция. Две години по-късно осъдената е подбудила към лъжесвидетелстване, което е престъпление по чл.290 от Нк, лице, като го е заплашила със саморазправа.[[15]](#footnote-15)

В един от изследваните случаи родители „отдали” дъщеря си на осъдената, за да получават пари от дейността й. През 2008 година 51-годишната молителка се споразумява с родителите на ненавършилата 18 години жертва, които получават сумата от 600 евро. На 09.05.2008 г. в съизвършителство лицето е транспортирано и преведено през границата на страната ГКПП „Видин ферибот”, с цел да бъде използвано за развратни действия, независимо от съгласието й. През юни месец на същата година отново в съучастие осъдената набира друго лице от женски пол с цел същото да бъде използвано за развратни дейности, независимо от съгласието й, като деянието е извършено чрез използване на принуда, а именно употреба на сила, като й е причинена средна телесна повреда, която се изразява в счупване на лъчевата кост на дясната предмишница. Телесната повреда довежда жертвата до трайно затруднено движение на ръката за срок от 2 месеца.[[16]](#footnote-16)

Друг молител набрал, транспортирал и превел през граница лице от женски пол с намерение жертвата да предоставя сексуални услуги. Пострадалата и осъденият се запознали през септември 2009 г. в интернет сайт за запознанства. След двуседмична кореспонденция той предложил на жената, която била безработна, работа като сервитьорка и барманка в турско кафе в Холандия. Жената се приела работата и заминали заедно на 24 октомври същата година. На 25-ти пристигнали в град Ултирхт и жертвата била настанена в квартира с останалата група от хора ( три жени и един мъж). Малко по-късно осъденият пребил жената, защото отказала да вечеря, като й казал, че няма да започне работа в кафето, а ще бъде проститутка. Деецът принудил жената да прави секс с него. Водена от страха си тя се съгласила, но заявила, че иска да се върне у дома си. На 27-ми октомври осъденият отново пребива жената и осъществява сексуален контакт с нея, мотивирана от страха от нанесения й през деня побой. На следващия ден двамата заминават за съседен град, където й е направена адресна регистрация, за да може да работи като проститутка. Вечерта пострадалата започва да проституира, като осъденият не останал доволен и отново й посегнал. Мъжът поискал снимка на нейна приятелка, която била по-красива и щяла да му донесе повече пари. На 1 ноември осъденият казал на жената да си събира багажа и да се обади на близките си за пари за път. На 2-ри чрез принуда отново проституирала. На 3-ти успяла да избяга от къщата в Улстихт, свързала се с българското консулство, дала показания пред холандската полиция и се прибрала в България.[[17]](#footnote-17)

**Склоняването към проституция често е съпътствано и с многократни изнасилвания на жертвите.**В тези случаи изнасилванията са типична проява на полово ориентирано насилие, тъй като така дееца успява лесно да подчини жертвата, ако е жена и да я пречупи. Желанието за доминация и властване надделява над чисто половото желание на осъдените. Обикновено изнасилването при въвличане в трафик се приема като тестване на качеството на „стоката”. Изнасилванията се извършват повреме на етапа на експлоатацията, повтарят се многократно с цел сломяване на физическата и психическата съпротива на жертвата. Дейците подчиняват жертвите, злоупотребяват с уязвимото им положение, многократно налагат тормоз, знаейки, че засягат с поведението си личността им. През целия период на престъплението се извършва психическо и физическо насилие спрямо жертвите.

43-годишната молителка осъдена в Австрия извършила престъпления съответстващи на следните състави на българския НК: изнасилване от нея и мъжа й на малолетно лице, блудство от страна на осъдената и мъжа й с малолетна чрез употреба на сила, особено тежка форма на доставяне на полово удовлетворение с непълнолетно лице чрез физическо насилие, трафик на хора на малолетна и непълнолетна, принуда спрямо двете лица, както и системното им използване за просия и причиняване на телесни повреди на двете момичета. Осъдената е съдействала на лице от мъжки пол да извърши съвкупление или равностойно на него сексуално действие с непълнолетно лице- престъпление развратни действия с непълнолетни при отегчаващи обстоятелства чрез оказване на съдействие. От месец декември 2008 г. до февруари 2009 г. двамата извършители превозили, приели и настанили малолетното момиче с намерение да я експлоатират като работна сила, заблуждавайки я, че ще работи в Австрия като детегледачка или чистачка и използвайки нейното безизходно положение предвид липсата на адекватни жизнени обстоятелства в България и нейната житейска ситуация в Австрия дейците я довеждат в Австрия, осигуряват й място за спане и й заповядват да проси през деня. За същия период заблудили и друго непълнолетно лице от женски пол, като осъдените я експлоатирали като работна ръка. Момичетата били принуждавани с насилие и опасни заплахи да извършват действия накърняващи особено важни интереси на принуждаваните лица, а именно да просят редовно на улицата часове наред и ежедневно да събират определена сума, като ги биели жестоко и ги заплашвали, че ще ги бият още, ако не съберат желаните суми. Осъдените нанесли умишлено телесни повреди чрез силни удари отчасти с желязна щанга, отчасти с дървена дъска на лицата, вследствие на което и двете жертви получили масивни хематоми по цялото тяло.[[18]](#footnote-18)

* 1. **Случай на трафик на бременна жена**

Този случай е изключение от предишните, защото се отнася за трафикиране на жена в особено деликатно състояние на напреднала бременност. Извършителят е мъж на 34 години с основно образование и без професия. Израснал е в многодетно семейство, при занижен родителски контрол и неглижиране на потребностите и ценностите му. Той усвоява криминални модели на поведение още от юношеска възраст под влияние на обкръжението си. Деецът заживял на семейни начала с жена, от която имал дете.

Осъденият молител има богато криминално минало, като започва да извършва престъпления още през 1999 г, за което получава 1 година лишаване от свобода, без да е посочен вида на извършеното деяние. През 2005 година е осъден по чл. 196 от НК за кражба при условия на опасен рецидив, съответно на 3 месеца лишаване от свобода. През 2005 година получава присъда и за унищожаване и повреждане на чужда вещ (чл. 216 от НК). Наложена му е и глоба по чл.78а НК. През 2010 година противозаконно възпрепятства орган на властта (чл.270 НК), за което е глобен.

В периода 01.09.2010г. до 12.10.2010 г. в Бургас и на територията на град Солун, Гърция в съучастие като извършител, транспортирал бременна жена. Жената била финансово зависима от него до границата, където пострадалата е била преведена в Гърция. Осъденият и пострадалата поддържали взаимоотношения преди извършване на престъплението. През лятото на 2010 г. пострадалата и мъжът, с когото живее на съпружески начала, взимат заем от осъдения молител. Невъзможността им да го върнат става повод осъденият да упражни психическа принуда върху пострадалата и да я склони да замине за Гърция, за да продаде нероденото си дете. Освен финансовата зависимост, в която се намира, допълнителна мотивация оказва и заплахата за нанасяне на телесна повреда на мъжа, с когото пострадалата живее. В Гърция жената е очаквана и настанена при познати на осъдения, които се грижат за нея и й оказват съдействие за транспортирането й обратно на територията на България. След раждането пострадалата изявява желание да се прибере вкъщи заедно с новороденото си дете. След прибирането и в град Бургас и след последвали заплахи от страна на дееца, тя съобщава за случилото се на органите на реда. Дееца е осъден за международен трафик на хора по чл.159б НК., като наказанието му е намалено от 10г. на 5г. лишаване от свобода.

 Дееца няма конкретни трудови умения. За сметка на това е изключително горд, честолюбив и манипулативен. Той усвоява криминални модели на поведение още от юношеска възраст под влияние на обкръжението си. Осъденият има стремеж към удовлетворяване на моментните си желания, но не и към планиране на бъдещето си. Дееца не приема отговорността си за извършеното деяние.

 Рискът от рецидив е с високи нива- 77т. Като дефицитни зони са посочени самото му отношение към извършеното закононарушение, жилищното устройство, образованието и обучението, трудовата заетост, управление на финанси, начин на живот и обкръжение, както и умението за мислене.[[19]](#footnote-19)

* 1. **Случаи на осъдени за участие в организирани престъпни групи, с цел извършване на престъпления по чл.280 от НК**

 **В изследването попадат и четири лица осъдени за участие в организирани престъпни групи, създадени с цел да извършват престъпления по чл.280 от НК.** Осъдените най-често контролират изцяло движението на тези групи в България, дават им указания за маршрути, осигуряват лица, които да ги посрещнат и ги транспортират до границите на страната с Гърция и Румъния. Честа практика е и използването на преправени български официални документи за самоличност.

 Такъв е случаят на 62-годишния деец, който от 23 февруари до 20 април 2006 г. участвал в ОПГ с предмет на дейност набиране, превозване на територията на страната и извеждането през границата с Гърция на групи граждани от Молдова. Осъденият контролирал целия процес. Органите на полицията получили оперативна информация за организацията и дейността й и предприели необходимите действия по проследяване на членовете й. На 19 април 2006 г. умишлено улеснил съучастниците си да транспортират през границата на България с Гърция четирима молдовски граждани. Чужденците били успешно предвижени до река Мездра, но не успели да я преминат поради бурното течение. Докато чакали удобен момент за преминаване, гранична полиция ги залавя.[[20]](#footnote-20)

1. **Заключение**

Въз основа на проведеното изследване се достига до изводи, които биха били от полза за преценката на обществената опасност на извършителя и деянието, за по-обективно и качествено изясняване на мотивите на престъпленията и изводите за поправимост на дееца. Предложените изводи са формулирани изцяло върху данните от 22 случая, като очертават тенденции, които би следвало да бъдат отчетени и коментирани.

Неблагоприятното семейно и образователно развитие на извършителите уврежда емоционалната им интелигентност и ги прави неспособни да се свързват с други хора по конструктивен и равнопоставен начин. Отсъствието на квалификация оказва значително въздействие върху начина им на живот.Разнообразните им криминални деяния формират траен престъпен модел и прерастват в тежки престъпления срещу личността. Предишните им наказания не са дали своя положителен ефект и по никакъв начин не са спомогнали да променят престъпния им начин на живот, не са способствали за създаване на необходимите задръжки. Необходимо е налагане на по-тежки и продължителни наказания от страна на системата на ниво правораздаване. Корекционният процес на извършителите на трафик на хора следва да бъде особено целенасочен и взискателен. Нужни са още по-решителни превантивни мерки и политики с образователен, закрилен, социализиращ и интегриращ характер. Трафикът на хора е сложно явление, чието осмисляне би довело до едно по-ефективно противодействие, както на национално, така и на международно ниво.

1. **Библиография**
2. Пушкарова, И., Г., Кирилов, Видове рискови фактори-В: Рискови криминогенни и виктимогенни фактори при децата, С., 2009-2010 г.
3. Пушкарова, И. Криминогенни рискове при децата (за управление на риска и съдебната практика), сп. Общество и право, 3/2010 г.
4. Пушкарова, И., Разграничаване н атрафика на хора от сродни престъпни дейности, Бюлетин на АПБ, декември 2009 г.
5. Пушкарова, И., Защитни стратегии на извършителя срещу обвинение за трафик на хора в наказателния процес, сп. Общество и право, 5/2011 г.
6. <http://antitraffic.government.bg/images/documents/Polezna_informacia/BG/Prouchvaniya/1254918473.pdf>
7. <http://antitraffic.government.bg/images/documents/Polezna_informacia/BG/Prouchvaniya/1254918664.pdf>
8. <http://antitraffic.government.bg/images/documents/Polezna_informacia/BG/Prouchvaniya/1265975065.pdf>
9. <http://antitraffic.government.bg/images/documents/Polezna_informacia/BG/Prouchvaniya/1365_trafficking_systematic_review_2011_original.pdf>
10. Отчет по Националната програма за предотвратяване и противодействие на трафика на хора и закрила на жертвите за 2013 г.
11. Преписки на случаите на осъдени за трафик на хора, подали молби до Комисия по помилване, 2011-2015
12. Петров, Г., Детската престъпност, София, 2000 г.
1. Пушкарова, И., Г., Кирилов, Видове рискови фактори – В: Рискови криминогенни и викогени фактори при децата, С., 2009-2010, стр.59 [↑](#footnote-ref-1)
2. Пушкарова, И., Г., Кирилов, Видове рискови фактори – В: Рискови криминогенни и викогени фактори при децата, С., 2009-2010 [↑](#footnote-ref-2)
3. Пушкарова, И., Г., Кирилов, Видове рискови фактори – В: Рискови криминогенни и викогени фактори при децата, С., 2009-2010, стр.76 [↑](#footnote-ref-3)
4. Петров, Г. Детската престъпност, София, 2000 [↑](#footnote-ref-4)
5. Пушкарова, И., Г., Кирилов, Видове рискови фактори – В: Рискови криминогенни и викогени фактори при децата, С., 2009-2010, стр.77 [↑](#footnote-ref-5)
6. Под психотравма следва да се разбира някакво събитие, което е предизвикало изключително силен психичен конфликт, като разрешаването му е невъзможно и поради тази причина е изтласкано. Въпреки това събитието продължава да съществува и дава прояви в поведението на индивида, които той не може да обясни- например защо е толкова агресивен, доминантен и т.н.

<http://www.psychologos.ru/articles/view/psihologicheskaya_travmazpt_psihotravma> [↑](#footnote-ref-6)
7. Присъда № 73/07.03.2000г. по НОХД №334/1999 на РС- Димитровград [↑](#footnote-ref-7)
8. Присъда № 269/ 23.08.2001г. по НОХД № 291/2001 г. на ОС-Хасково, поставена в сила с Р. № 335/31.05.2002г. ВКС [↑](#footnote-ref-8)
9. Присъда по НОХД №2260/07 по описа на РС Пазарджик [↑](#footnote-ref-9)
10. Присъда по НОХД №2523?06 по описа на РС Пазарджик [↑](#footnote-ref-10)
11. Присъда по НОХД №2319?08 по описа на РС Пазарджик [↑](#footnote-ref-11)
12. Присъда [↑](#footnote-ref-12)
13. Присъда [↑](#footnote-ref-13)
14. Присъда №344/ 28.03.2011г. по описа на РС- Петрич [↑](#footnote-ref-14)
15. Присъда № 871/ 12.04.2007 г. постановена по НОХД №871/ 2006 г. РС-Петрич [↑](#footnote-ref-15)
16. Присъда № 287/ 07.04.2010 г. по НОХД №57/2009 г на РС- Видин [↑](#footnote-ref-16)
17. Присъда № 27/ 01.03.2012 г. на ОС Пловдив по ВНОХД 114/12 [↑](#footnote-ref-17)
18. Присъда от 25.09.2009 г. по дело №031 Hv 57/09s на Окръжен съд за нак.дела – Виена, Австрия [↑](#footnote-ref-18)
19. Присъда №126/20.01.2012г. по НОХД №4411/2011 г. по описа на БРС [↑](#footnote-ref-19)
20. Присъда №154/ 05.07.2010 г. по НОХД №119/2008г. ОС- Благоевград [↑](#footnote-ref-20)